સેન્સેક્સ આગલા બંધ સામે ઊંચો ખુલીને વધીને 36,274 થયા બાદ છેલ્લે 36,239.62ની સપાટીએ બંધ રહ્યો હતો જે 304.90 પોઇન્ટ ઊછળ્યો હતો. અગાઉ સેન્સેક્સ 29 જાન્યુઆરીએ 36,283.25ની વિક્રમી સપાટીએ બંધ રહ્યો હતો. આમ નવી ઊઁચાઇએ બંધ રહેવા માટે માત્ર 44 પોઇન્ટની જ જરૂર છે. નિફ્ટી 94.35 પોઇન્ટ વધીને 10,947.25ની સપાટીએ બંધ રહી હતી જે 31 જાન્યુઆરી પછીની સૌથી ઊંચી સપાટી હતી. નિફ્ટીમાં 11,100ના કોલ્સમાં મહત્તમ પોઝિશન ઊભી થઈ છે અને તેને જોતાં આગામી દિવસમાં નિફ્ટી 11,000ની સપાટીને વટાવે તેવી અપેક્ષા રાખવામાં આવે છે એમ ટેકનિકલ એનાલિસ્ટ ભાવેશ રાંદેરાનું કહેવું હતું. પીએમએસ સિક્યુરિટીઝના રસેશ જોષીના કહેવા પ્રમાણે, ક્રિસીલનો ચાલુ વર્ષના પ્રથમ ત્રિમાસિક ગાળાનો રિપોર્ટ અંત્યત પ્રોત્સાહક રહ્યો છે અને જો તેને ધ્યાનમાં લેવામાં આવે તો છેલ્લા ત્રણ વર્ષની સૌથી સારી કામગીરી કોર્પોરેટ ક્ષેત્રની રહેશે. આ આશાવાદને કારણે પણ હેવીવેઇટ શેરોની આગેવાની પાછળ સેન્ટીમેન્ટ બદલાયું છે. બજાર બંધ થયા પછી ટીસીએસના જાહેર થયેલા પરિણામ ધારણાં કરતાં વધુ સારા રહેતાં વર્તમાન તેજીના સેન્ટીમેન્ટને તેનો સથવારો મળે તેવી સંભાવના તેમણે વ્યકત કરી હતી.